Der/ so der Menschen Hertz eh als man meint verwend
Hat offt der Feinde Zorn/ vnd vngestümes pochen.
Vnd das schon blosse Schwerdt in einem nu/ zubrochen.
Wer seine Stachel leckt/ nimbt ein erschrecklich End.
Ob gleich der grimme Saul vor lauter toben brennt/
Hat doch/ eh denn er recht der Christen Blutt gerochen/
Sein Muth sich vnversehns vor Gottes Plitz verkrochen
Sein schnarchen fellt in Staub/ sein Auge wird geblendt/
Ia/ was noch mehr/ der Mann/ so mit Creutz/ Band vnd Plagen/
Sich wieder Christum setzt/ lernt nichts als Christum sagen/
Vnd bereit Christi Ruhm vor allen Printzen auß.
So stürtzt der grosse Gott auch alle/ die dich letzen;
Vnd wil dir hundertfach/ was ihr Geitz raubt ersetzen.
Drumb Leid vnd laß für ihn/ Kind/ Vater/ Freund/ vnd Haus.